**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1633/2015

**1693a**

### S p o l o č n á s p r á v a

**výborov Národnej rady Slovenskej republiky o prerokovaní vládneho n**[**ávrhu zákona, ktorým sa mení a dopĺňa zákon č. 420/2004 Z. z. o mediácii a o doplnení niektorých zákonov v znení neskorších predpisov a ktorým sa menia a dopĺňajú niektoré zákony**](http://lrv.rokovania.sk/283942015-/) **(tlač 1693) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona[, ktorým sa mení a dopĺňa **zákon č. 420/2004 Z. z. o mediácii** a o doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/283942015-/) (tlač 1693) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1964 z 25. septembra 2015 pridelila vládny návrh zákona[, ktorým sa mení a dopĺňa **zákon č. 420/2004 Z. z. o mediácii** a o doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/283942015-/) (tlač 1693) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre hospodárske záležitosti.

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona[, ktorým sa mení a dopĺňa **zákon č. 420/2004 Z. z. o mediácii** a o doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/283942015-/) (tlač 1693) prerokovali výbory a odporúčali ho schváliť:

Ústavnoprávny výbor Národnej rady Slovenskej republiky uznesením č. 735 zo 4. novembra 2015 a

Výbor Národnej rady Slovenskej republiky pre hospodárske záležitosti uznesením č. 510 z 5. novembra 2015.

IV.

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

V čl. I bod 20 § 11 ods. 1 sa na konci prvej vety vkladajú slová „(ďalej len „zriaďovateľ“).

Legislatívno-technická pripomienka, ktorou sa zavádza legislatívna skratka, ktorá sa následne používa v návrhu zákona (napr. čl. I bod 20 § 11 ods. 4 a 5).

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. I bod 20 v § 11 ods. 5 písmeno a) znie:

 „a) meno, priezvisko a bydlisko zriaďovateľa, ktorý je fyzickou osobou alebo názov,

 sídlo a identifikačné číslo zriaďovateľa, ktorý je právnickou osobou,“.

 Precizuje sa navrhovaná právna úprava s ohľadom na skutočnosť, že zriaďovateľom mediačného centra môže byť aj fyzická osoba; pôvodne navrhovaný text je z tohto pohľadu neurčitý.

**Ústavnoprávny výbor NR SR**

**Gestorský výbor odporúča schváliť.**

V čl. I bod 20 § 13 ods. 2 sa slová „osobitné predpoklady a predpoklady podľa zákona a jeho štatútu“ nahrádzajú slovami „predpoklady podľa zákona a osobitné predpoklady podľa jeho štatútu“.

Legislatívno-technická úprava ustanovenia odstraňujúca zmätočnosť ustanovenia rešpektujúc terminológiu ustanovenia čl. I bod 20 § 12 písm. c).

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. I bod 20 sa vypúšťa poznámka pod čiarou k odkazu 8 a za bod 19 sa vkladá nový bod 20, ktorý znie:

„20. Poznámka pod čiarou k odkazu 8 znie:

„8) Zákon č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov.“.“.

Nasledujúce body sa primerane prečíslujú.

Legislatívno-technická úprava súvisiaca s navrhovaným novým znením poznámky pod čiarou.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. I bod 20 sa odkazy na poznámky pod čiarou vrátane poznámok pod čiarou 9a až 13 označujú ako 10 až 14.

Legislatívno-technická pripomienka, ktorou sa mení číslovanie poznámok pod čiarou. Pri novom znení celých paragrafov nie je potrebné akceptovať pôvodné značenie poznámok pod čiarou, konkrétne označenie poznámky 9a.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. I bod 22 sa označenie paragrafu „§ 16b“ nahrádza označením „§ 17“.

Ide o legislatívno-technickú pripomienku, ktorou sa mení číslovanie paragrafov a vytvára sa tak priestor pre potencionálne vkladanie ďalších paragrafov s prechodným ustanovením.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. I bod 22 § 16b sa na konci pripájajú slová „č. 1“.

Ide o legislatívno-technickú pripomienku súvisiacu s doplnením ďalšej prílohy (čl. I bod 25).

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

Za čl. III sa vkladajú nové čl. IV až VI, ktoré znejú:

„Čl. IV

Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení zákona 93/2006 Z. z., zákona č. 522/2007 Z. z., zákona č. 520/2008 Z. z., zákona č. 400/2009 Z. z., zákona č. 136/2010 Z. z. a zákona č. 160/2015 Z. z. sa mení a dopĺňa takto:

1. § 2 sa dopĺňa odsekom 8, ktorý znie:

„(8) Znalec, tlmočník alebo prekladateľ spracúva osobné údaje zadávateľov a iných fyzických osôb v rozsahu nevyhnutnom na výkon činnosti podľa tohto zákona v súlade s osobitným predpisom.2a)“.

Poznámka pod čiarou k odkazu 2a znie:

„2a) Zákon č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z.“.

2. V § 10 ods. 3 sa slová „prekladateľský úkon, vyúčtovanie a výpis z denníka“ nahrádzajú slovami „prekladateľský úkon a vyúčtovanie“.

3. § 14 vrátane nadpisu znie:

„§ 14

Denník

(1) Znalec, tlmočník a prekladateľ zapísaný v zozname je povinný viesť priebežne o svojich úkonoch denník v elektronickej podobe prostredníctvom programových a technických prostriedkov schválených ministerstvom a zodpovedá za správnosť zapisovaných údajov.

(2) Údaje zapisované do denníka využíva ministerstvo pri plnení úloh podľa tohto zákona.“.

4. V § 33 ods. 1 písm. e) sa slová „o vedení denníka, o ďalších údajoch zapisovaných do denníka“ nahrádzajú slovami „o vedení denníka a lehotách a postupe, ktorým sa vykonáva zápis údajov do denníka“.

5. Za § 37 sa vkladá § 37a, ktorý vrátane nadpisu znie:

„§ 37a

Prechodné ustanovenia k úpravám účinným od 1. januára 2016

(1) O úkonoch, ktoré vznikli pred 1. júlom 2016, vedie znalec, tlmočník alebo prekladateľ denník podľa predpisov účinných do 31. decembra 2016.

(2) O úkonoch, ktoré vznikli po 1. júli 2016, vedie znalec, tlmočník alebo prekladateľ denník podľa predpisov účinných od 1. januára 2016.”.

 Navrhuje sa zaviesť elektronickú formu vedenia denníka ako základného evidenčného nástroja pre znalcov, tlmočníkov a prekladateľov, ktorý má byť vedený prostredníctvom programových a technických prostriedkov schválených ministerstvom. Dôvodom navrhovanej zmeny je zjednotenie a sprehľadnenie vedenia evidencie znalcov, tlmočníkov a prekladateľov a zefektívnenie a zrýchlenie štátneho dohľadu nad výkonom znaleckej, tlmočníckej a prekladateľskej činnosti. Súčasne sa zavádza prechodné obdobie v trvaní 6 mesiacov na účely zabezpečenie vzdelávania adresátov právnej normy – znalcov, tlmočníkov a prekladateľov.

Čl. V

Zákon č. 7/2005 o konkurze a reštrukturalizácii a o zmene a doplnení niektorých zákonov v znení zákona č. 353/2005 Z. z., zákona č. 520/2005 Z. z., zákona č. 198/2007 Z. z., zákona č. 209/2007 Z. z., zákona č. 270/2008 Z. z., zákona č. 477/2008 Z. z., zákona č. 552/2008 Z. z., zákona č. 276/2009 Z. z., zákona č. 492/2009 Z. z., zákona č. 224/2010 Z. z., zákona č. 130/2011 Z. z., zákona č. 348/2011 Z. z., zákona č. 305/2013 Z. z., zákona č. 371/2014 Z. z., zákona č. 87/2015 Z. z. a zákona č. 117/2015 Z. z. sa mení a dopĺňa takto:

1. Za § 10 sa vkladá nový § 10a, ktorý vrátane nadpisu znie:

„§ 10a

Register úpadcov

(1) Register úpadcov je informačný systém verejnej správy,3a)sprístupnený na webovom sídle ministerstva, ktorého správcom a prevádzkovateľom je ministerstvo.

(2) V registri úpadcov sa zverejňujú

údaje o konaniach podľa tohto zákona v rozsahu

označenie súdu,

spisová značka konania,

meno a priezvisko sudcu konajúceho vo veci,

označenie navrhovateľa a dlžníka, ak ide o

* 1. fyzickú osobu  meno, priezvisko a bydlisko,
	2. fyzickú osobu podnikateľa obchodné meno, meno a priezvisko, ak sa líši od obchodného mena a miesto podnikania,
	3. právnickú osobu obchodné meno a sídlo,

označenie ustanoveného správcu alebo povereného správcu,

adresa kancelárie ustanoveného správcu alebo adresa kancelárie povereného správcu,

dátum začatia konkurzného konania alebo dátum začatia reštrukturalizačného konania,

dátum vyhlásenia konkurzu alebo dátum povolenia reštrukturalizácie,

dátum zrušenia konkurzu alebo dátum skončenia reštrukturalizácie,

informácia o tom, či ide o malý konkurz,

údaje o uplatnených pohľadávkach v rozsahu obsahových náležitostí zoznamu pohľadávok,

údaje o uplatnených pohľadávkach proti podstate v rozsahu obsahových náležitostí evidencie pohľadávok proti podstate,

údaje o majetku dlžníka v rozsahu obsahových náležitostí súpisu majetku podstát,

údaje o schôdzi veriteľov a údaje o zasadnutí veriteľského výboru v rozsahu miesto, čas a predmet rokovania schôdze veriteľov, meno a priezvisko veriteľa, ak ide o fyzickú osobu alebo obchodné meno veriteľa, ak ide o právnickú osobu, informácia o tom, či veriteľ je člen veriteľského výboru, informácia o rozsahu hlasovacích práv veriteľa a zápisnica zo zasadnutia veriteľského výboru,

rozvrh výťažku,

dátum povolenia oddlženia, ak bolo povolené,

informácia o zavedení dozornej správy,

 informácie o lehotách pre účastníkov konania na vykonanie úkonov v konaniach podľa tohto zákona,

zoznam úpadcov v konkurze a zoznam dlžníkov v reštrukturalizačnom konaní v rozsahu údajov podľa písmena a) štvrtého bodu,

ďalšie informácie o konaniach podľa tohto zákona zverejnené v Obchodnom vestníku,

informácie o službách obstarávaných správcom.

(3) Údaje zverejnené v registri úpadcov majú štruktúrovanú podobu, ktorá umožňuje ich vyhľadávanie a automatizované spracovanie.“.

Poznámky pod čiarou k odkazom 3a a 3b znejú:

„3a) § 2 písm. b) zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení zákona č. 570/2009 Z. z.“.

2. V § 28 ods. 2 sa na konci pripája táto veta: „Doručením prihlášky do elektronickej schránky správcu sa prihláška považuje za doručenú aj na súde.“.

Toto ustanovenie nadobúda účinnosť 1. júla 2016, čo sa premietne do ustanovení o účinnosti.

3. Za § 197 sa vkladá § 197a, ktorý vrátane nadpisu znie:

„§ 197a

Elektronické podanie správcovi

(1) Písomnosti určené správcovi možno podať elektronicky aj do elektronickej schránky správcu prostredníctvom na to určeného elektronického formulára; elektronické podanie a jeho prílohy musia byť podpísané zaručeným elektronickým podpisom osoby oprávnenej na podanie elektronického podania.

(2) Súčasťou prihlášky nepeňažnej pohľadávky podávanej elektronicky do elektronickej schránky správcu musí byť znalecký posudok podľa § 29 ods. 7.

(3) Ak písomnosti určené správcovi nemožno doručiť elektronicky do elektronickej schránky správcu preukázateľne z  dôvodov, ktoré nenastali na strane podávajúcej osoby, lehota na podanie písomností sa považuje za zachovanú, ak sa písomnosti doručia správcovi najneskôr do troch pracovných dní po uplynutí lehoty podľa tohto zákona.

(4) Na elektronické doručovanie elektronických podaní správcovi sa použije osobitný predpis.33a)“.

Poznámka pod čiarou k odkazu 33a znie:

„33a) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.“.

Toto ustanovenie nadobúda účinnosť 1. júla 2016, čo sa premietne do ustanovení o účinnosti.

4. § 204a sa vypúšťa.

Toto ustanovenie nadobúda účinnosť 1. júla 2016, čo sa premietne do ustanovení o účinnosti.

5. Doterajší text § 206c sa označuje ako odsek 1 a dopĺňa sa odsekom 2, ktorý znie:

„(2) V registri úpadcov sa zverejňujú údaje podľa § 10a ods. 2 o konaniach začatých po 30. júni 2016. O konaniach, ktoré neboli právoplatne skončené pred 1. januárom 2016, vrátane konaní podľa § 206, sa v registri úpadcov zverejňujú údaje podľa § 10a ods. 2 písm. a) prvého až deviateho bodu a písm. b) a c).

Čl. VI

Zákon č. 8/2005 Z. z. o správcoch a o zmene a doplnení niektorých zákonov v znení zákona č. 330/2007 Z. z., zákona č. 297/2008 Z. z., zákona č. 477/2008 Z. z., zákona č. 136/2010 Z. z. a zákona č. 72/2013 Z. z. sa mení a dopĺňa takto:

1. § 3 sa dopĺňa odsekmi 8 a 9, ktoré znejú:

„(8) Správca je povinný používať pri výkone správcovskej činnosti, najmä pri vedení správcovského spisu, programové a technické prostriedky schválené ministerstvom a pri prijímaní elektronických podaní elektronickú schránku správcu; elektronická schránka správcu sa na účely tohto zákona považuje za elektronickú schránku orgánu verejnej moci.2a)

(9) Zápis a zmenu údajov a vkladanie  príloh prihlášky do registra úpadcov podľa osobitného predpisu1)vykonáva a za ich správnosť a úplnosť zodpovedá správca.“.

Poznámka pod čiarou k odkazu 2a znie:

„2a) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.“.

2. V § 19 ods. 2 sa za písmeno b) vkladá písmeno c), ktoré znie:

„c) poskytuje Úradu vlády Slovenskej republiky informácie potrebné na zriadenie a zrušenie elektronickej schránky správcu,“.

Doterajšie písmená c) a d) sa označujú ako písmená d) a e).

3. V § 20 ods. 5 prvej vete sa za slovo „správcov“ vkladajú slová „s výnimkou údajov o trvalom pobyte“.

4. § 38 sa dopĺňa písmenom d), ktoré znie:

„d) podrobnosti o používaní programových a technických prostriedkov určených ministerstvom.“.

5. Za § 47 sa vkladá nový § 48, ktorý vrátane nadpisu znie:

„§ 48

Prechodné ustanovenie

k úpravám účinným od 1. júla 2016

 Správca je povinný používať programové a technické prostriedky schválené ministerstvom podľa § 3 ods. 8 v konkurzných konaniach a reštrukturalizačných konaniach začatých od 1. júla 2016.“.

Ostávajúce články sa primerane prečíslujú.

Tento článok nadobúda účinnosť 1. júla 2016, čo sa premietne do ustanovení o účinnosti.

Pozmeňujúcim a doplňujúcim návrhom sa navrhuje za účelom zvýšenia transparentnosti a informovania verejnosti zavedenie informačného systému „Register úpadcov“, kde sa širokej verejnosti sprístupní taxatívny výpočet informácií o konkurzných konaniach a reštrukturalizačných konaniach, informácií o osobách, ktoré sú v úpadku a iných dôležitých informáciách potrebných pre podporu a ochranu podnikateľského prostredia. V nadväznosti na nedávno schválenú novelu zákona o e-Governmente sa tiež navrhuje možnosť využiť elektronickú komunikáciu so správcom a používanie dátových schránok správcami (bude sa týkať najmä podávania prihlášok). Za účelom zavedenia informačného systému „Register úpadcov“ sa navrhuje zavedenie povinnosti správcu na tento účel používať programové a technické prostriedky určené ministerstvom a pri prijímaní elektronických podaní povinnosť používania elektronickej schránky správcu. Táto povinnosť správcu sa navrhuje pre konania, ktoré sa začali od 1. júla 2016, čím sa vytvára priestor pre praktické zaškolenie správcov. Zároveň sa navrhuje nová úloha Ministerstva spravodlivosti SR súvisiaca so zriadením a zrušením elektronickej schránky správcu. Podrobnosti o používaní programových a technických prostriedkov určených ministerstvom sa navrhuje upraviť v osobitnom predpise. Záväzok vytvoriť register, v ktorom sa budú zverejňovať určené informácie o insolvenčných konaniach, pre Slovenskú republiku vyplýva aj z Nariadenia **Európskeho parlamentu a Rady (EÚ) 2015/848 z 20. mája 2015 o insolvenčnom konaní.**

**Ústavnoprávny výbor NR SR**

**Gestorský výbor odporúča schváliť.**

 Gestorský výbor **odporúča hlasovať** o všetkých uvedených pozmeňujúcich a doplňujúcich návrhoch **spoločne (body 1 až 8)**  s odporúčaním **schváliť.**

V.

 Gestorský výbor na základe stanovísk výborov k vládnemu návrhu zákona[, ktorým sa mení a dopĺňa **zákon č. 420/2004 Z. z. o mediácii** a o doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/283942015-/) (tlač 1693) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona[, ktorým sa mení a dopĺňa **zákon č. 420/2004 Z. z. o mediácii** a o doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/283942015-/) v druhom čítaní(tlač 1693a) bola schválená uznesenímÚstavnoprávneho výboru Národnej rady Slovenskej republiky č. 753 z 10. novembra 2015.

Týmto uznesením výbor zároveň poveril spoločnú spravodajkyňu **Vieru Kučerovú,** aby na schôdzi Národnej rady Slovenskej republiky informovala o výsledku rokovania výborov a pri rokovaní o návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Róbert Madej

 predseda Ústavnoprávneho výboru

 Národnej rady Slovenskej republiky

Bratislava 10. novembra 2015